SKRIFTLIG FORESPØRGSEL P-1735/00

af Dominique Souchet (UEN) til Kommissionen

(20. maj 2000)

Om: Støtte til nye motorer i fiskerifartøjer

I Rådets forordning (EF) nr. 2792/1999(1) af 17. december 1999 fastlægges de nærmere regler og betingelser for Fællesskabets strukturforanstaltninger for fiskeriet.

I denne forordning fastlægges en ramme for samtlige de aktioner, der skal gennemføres inden for fiskerisektoren, hvoraf et af formålene klart er ressourcernes beskyttelse og langsigtede bæredygtighed.

Artikel 6 i forordningen omhandler de nærmere bestemmelser for fornyelse af fiskerflåden og modernisering af fiskerfartøjerne, og det præciseres, at tilgang og afgang fra flåden skal være i overensstemmelse med det flerårige udviklingsprogram for den samlede flåde og de berørte fartøjskategorier.

I samme artikel anføres i stk. 2, at medlemsstaterne kan forelægge en anmodning om en præcist beskrevet og kvantificeret forøgelse af kapacitetsmålene for foranstaltninger til forbedring af sikkerhed, navigation til søs, hygiejne, produktkvalitet og arbejdsforhold under forudsætning af, at disse foranstaltninger ikke medfører en udvidelse af udnyttelsesgraden for de berørte ressourcer.

Imidlertid er støtten til indsættelse af nye motorer i eksisterende aktive fartøjer i øjeblikket indstillet i overensstemmelse med en fortolkning af artikel 6, stk. 1, uden at der er taget hensyn til stk. 2. Hvorledes kan man forestille sig en effektreduktion på 30 % af et fartøj på over 12 meter, uden at dette bringer sikkerheden på fartøjet i fare og uden at forestille sig en forringelse af arbejdsforholdene? Desuden medfører bevarelse af effekten ikke en forøgelse af fiskerikapaciteten, men kun at den bevares. Det drejer sig under ingen omstændigheder om skabelse af ny kapacitet.

Indsættelse af ny motor uden forøgelse af effekten er efter min opfattelse en nødvendig del af fartøjernes sikkerhed og falder inden for en modernisering, som er berettiget til fællesskabsstøtte. Jeg vil gerne bede Kommissionen om at præcisere dette punkt, for den nuværende fortolkning, der sker i Frankrig af forordningen, rammer de små fiskerfartøjer ved den franske atlanterhavskyst hårdt og udgør en fare for den økonomiske balance i vore havne, som er stærkt berørte af tidligere nedskæringer af flåden og i dag direkte ramt af olieforureningen fra Erika.

(1) EFT L 337 af 30.12.1999, s. 10.

Svar afgivet på Kommissionens vegne af Franz Fischler

(15. juni 2000)

Artikel 9 i Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet(1) åbner mulighed for ydelse af offentlig støtte til fornyelse og modernisering af fartøjer, der hører til flådekategorier, som ikke har opfyldt målene i de flerårige udviklingsprogrammer (FUP), forudsat at de overordnede mål under udviklingsprogrammet er nået, og at enhver kapacitet, der er tilført i årene 2000-2001, kompenseres ved udtagning af kapacitet uden offentlig støtte, der er mindst 30 % større end den nye kapacitet, som er tilført de pågældende kategorier, samlet i tonnage og motorkraft.

Efter disse bestemmelser skal tilførslen af ny kapacitet med offentlig støtte kompenseres ved reduktion uden offentlig støtte af kapacitet for kategoriernes vedkommende, men ikke for enkelte fartøjers vedkommende. Udskiftning af motorer med offentlig støtte er derimod ikke betinget af en reduktion af de enkelte fartøjers motorkraft, men derimod en reduktion af kategoriens samlede motorkraft inden udgangen af 2001.

Der behøver i den forbindelse ikke være tale om nogen forringelse af sikkerheden og arbejdsbetingelserne om bord på de fartøjer, der modtager offentlig støtte. Det skal også understreges, at udskiftning af en motor med en anden med samme motorkraft kan betragtes som en normal driftsomkostning. Hvis en sådan omkostning fuldt ud afholdes af fartøjets ejer, og der ikke modtages offentlig støtte hertil, kræves der ikke udtagning af en 30 % større kapacitet fra den pågældende kategori.

Hvis målene for en kategori er nået, kan der ydes offentlig støtte til udskiftning af motorer, uden at der som kompensation kræves udtagning af en større kapacitet. Det ærede parlamentsmedlem mindes om, at adgang til offentlig støtte til flådefornyelse og -modernisering, hvor kategorimålene ikke er nået, er omfattet af en midlertidig bestemmelse i forordning (EF) nr. 2792/1999, der er underlagt strenge betingelser, som er godkendt af Rådet.

(1) EFT L 337 af 30.12.1999.